title: 2019 m. balandžio 15 d. Tarybos sprendimas (ES) 2019/638 dėl pozicijos, kurios Europos Sąjungos vardu turi būti laikomasi Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės Šalių Konferencijos keturioliktajame posėdyje, dėl tam tikrų tos Konvencijos II, VIII ir IX priedų pataisų

text:
24.4.2019

                  LT

                  Europos Sąjungos oficialusis leidinys

                  L 109/19

         TARYBOS SPRENDIMAS (ES) 2019/638
         2019 m. balandžio 15 d.
         dėl pozicijos, kurios Europos Sąjungos vardu turi būti laikomasi Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės Šalių Konferencijos keturioliktajame posėdyje, dėl tam tikrų tos Konvencijos II, VIII ir IX priedų pataisų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Bazelio konvencija dėl pavojingų atliekų tarpvalstybinių pervežimų bei jų tvarkymo kontrolės (toliau – Konvencija) įsigaliojo 1992 m. ir Sąjungos vardu buvo patvirtinta Tarybos sprendimu 93/98/EEB (1);

                     (2)

                     Europos Parlamento ir Tarybos reglamentu (EB) Nr. 1013/2006 (2) Sąjungoje įgyvendinama Konvencija ir Ekonominio bendradarbiavimo ir plėtros organizacijos (EBPO) Tarybos sprendimas C(2001)107/FINAL, kuriuo iš dalies peržiūrimas Sprendimas C(92)39/FINAL dėl naudojimui skirtų atliekų tarpvalstybinio vežimo kontrolės Sąjungoje peržiūros (EBPO sprendimas);

                     (3)

                     pagal Konvenciją šios Konvencijos Šalių Konferencija išnagrinėja ir prireikus priima Konvencijos pataisas. Konvencijos pataisos priimamos Šalių Konferencijos posėdyje;

                     (4)

                     Šalių Konferencijos keturioliktajame posėdyje turi būti išnagrinėjamos ir prireikus priimamos Konvencijos priedų pataisos. Tomis pataisomis būtų įtraukti Konvencijos II ir VIII priedų įrašai ir peržiūrėtas Konvencijos IX priedo B3010 įrašas;

                     (5)

                     Norvegijos pateikti pasiūlymai iš dalies pakeisti Konvencijos II, VIII ir IX priedus buvo išplatinti Šalims 2018 m. spalio 26 d. Pasiūlymo iš dalies pakeisti IX priedą pataisymas buvo išplatintas Šalims 2018 m. gruodžio 6 d. Vadovaujantis pasiūlymais, Konvencijos II ir VIII priedų naujuose įrašuose nurodytoms plastiko atliekoms, kurioms reikia skirti ypatingo dėmesio, ir pavojingoms plastiko atliekoms būtų taikoma Konvencijos kontrolės sistema, o nepavojingomis plastiko atliekomis, nurodytomis peržiūrėtame IX priedo B3010 įraše, Šalys toliau prekiautų pagal Konvenciją esamomis sąlygomis;

                     (6)

                     Sąjunga turėtų pritarti pasiūlytų Konvencijos priedų pataisų tikslams, nes jais bus prisidedama prie plastiko atliekų eksporto kontrolės gerinimo, užkertamas kelias plastiko atliekų eksportui į šalis, kuriose trūksta tinkamos veiksmingo atliekų rinkimo ir aplinkai saugaus jų tvarkymo infrastruktūros, remiamas aplinkai saugus plastiko atliekų tvarkymas, mažinama plastiko atliekų patekimo į aplinką rizika ir sprendžiama visuotinė aplinkosaugos problema, susijusi su jūrų šiukšlinimu. Tačiau Sąjunga turėtų pasiūlyti ir paremti Norvegijos pasiūlytų Konvencijos priedų pataisų pakeitimus, kad būtų paaiškinta tų pakeitimų taikymo sritis ir patobulintas tekstas, taip pat nustatyta tinkama vėlesnė nei Konvencijos 18 straipsnyje numatyta tų pataisų taikymo data ir taip palengvintas jų įgyvendinimas ir vykdymo užtikrinimas;

                     (7)

                     tikslinga išlaikyti dabartinę nepavojingų plastiko atliekų, įskaitant tam tikras mišrias nepavojingas plastiko atliekas, vežimo Sąjungoje ir EEE padėtį ir todėl tokių atliekų vežimui netaikyti kontrolės sistemos, nustatytos dėl to, kad įtrauktas įrašas Konvencijos II priede. Tuo tikslu Sąjunga turėtų prireikus naudoti EBPO sprendime nustatytas procedūras ir procedūras pagal Konvenciją sudarydama dvišales, daugiašales arba regionines sutartis arba susitarimus dėl pavojingų ar kitokių atliekų tarpvalstybinio pervežimo su Konvencijos Šalimis arba valstybėmis, nesančiomis Šalimis, siekiant užtikrinti, kad dėl priimtų Konvencijos II priedo pataisų ar IX priedo B3010 įrašo peržiūros nebūtų taikoma papildoma kontrolė nepavojingų plastiko atliekų, įskaitant tam tikras mišrias nepavojingas plastiko atliekas, vežimui Sąjungoje ir EEE;

                     (8)

                     kadangi tie pakeitimai bus privalomi Sąjungai ir galės stipriai paveikti Sąjungos teisės aktų, būtent Reglamento (EB) Nr. 1013/2006 dėl atliekų vežimo, turinį, todėl tikslinga nustatyti poziciją, kurios Sąjungos vardu turi būti laikomasi Šalių Konferencijos keturioliktajame posėdyje dėl Konvencijos II, VIII ir IX priedų pataisų,

               PRIĖMĖ ŠĮ SPRENDIMĄ:

            1 straipsnis

               1.   Pozicija, kurios Sąjungos vardu turi būti laikomasi Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės (toliau – Konvencija) Šalių Konferencijos keturioliktajame posėdyje, yra pritarti Konvencijos II, VIII ir IX priedų pataisoms įtraukti arba peržiūrėti įrašus, susijusius su plastiko atliekomis, jeigu laikomasi šių sąlygų:

                           a)

                           Sąjunga pritaria Norvegijos pasiūlytoms pataisoms įtraukti Konvencijos II priede naują įrašą, susijusį su nepavojingomis plastiko atliekomis, kurioms turi būti taikoma Konvencijos kontrolės sistema, su sąlyga, kad bus paaiškinta, kad tas įrašas apima ir mišrias nepavojingas plastiko atliekas, ir kad tas įrašas bus aiškiai apibrėžtas, inter alia, naudojant aiškią Konvencijos IX priede pateikto B3010 įrašo formuluotę, kad būtų palengvintas su naujo įrašo, susijusio su nepavojingomis plastiko atliekomis, įrašymu Konvencijos II priede susijusių Šalių įsipareigojimų įgyvendinimas ir vykdymo užtikrinimas;

                           b)

                           Sąjunga pritaria Norvegijos pasiūlytoms pataisoms įtraukti Konvencijos VIII priede naują įrašą, susijusį su pavojingomis plastiko atliekomis, kurioms kontrolės sistema turi būti taikoma, su sąlyga, kad bus paaiškinta, kad tas įrašas apima ir mišrias pavojingas plastiko atliekas;

                           c)

                           Sąjunga pritaria Norvegijos pasiūlymui peržiūrėti Konvencijos IX priede pateiktą B3010 įrašą, susijusį su nepavojingomis plastiko atliekomis, kurioms kontrolės sistema neturi būti taikoma, nebent tokių atliekų sudėtyje būtų medžiagos, priskiriamos Konvencijos I priede nurodytai kategorijai, ir dėl jos kiekio toms atliekoms būtų būdingos Konvencijos III priede nurodytos pavojingos savybės, su sąlyga, kad tas pasiūlymas bus iš dalies pakeistas, siekiant:

                                       i)

                                       paaiškinti taikymo sritį, kad įrašas apimtų tik nemišrias plastikines medžiagas, skirtas perdirbimui arba paruošimui pakartotinai naudoti, pageidautina apsiribojant tik R3 operacija, kaip nustatyta Konvencijos IV priede;

                                       ii)

                                       patobulinti tekstą ir supaprastinti Konvencijos IX priedo B3010 įrašo apibrėžtį, kad būtų palengvintas su to įrašo peržiūra susijusių Šalių įsipareigojimų įgyvendinimas ir vykdymo užtikrinimas, visų pirma kadangi tas įrašas yra susijęs su pasiūlytu įrašu dėl nepavojingų plastiko atliekų Konvencijos II priede;

                           d)

                           Sąjunga siūlo ir pritaria, kad būtų nustatyta tinkama vėlesnė nei Konvencijos 18 straipsnyje numatyta pataisų taikymo data.

               2.   Jeigu Konvencijos Šalių Konferencijos keturioliktajame posėdyje bus patvirtintas naujo įrašo, susijusio su plastiko atliekomis, įtraukimas į II priedą arba priimtas peržiūrėtas IX priedo B3010 įrašas, arba jeigu bus padaryta ir tai, ir tai, Sąjunga prireikus imsis priemonių, kurių reikia imtis pagal EBPO sprendimą ir Konvencijos 11 straipsnį, kad būtų užtikrinta, kad dabartinė nepavojingų plastiko atliekų, įskaitant tam tikras mišrias nepavojingas plastiko atsargas, vežimo Sąjungoje ir EEE kontrolė išliktų nepakitusi.

            2 straipsnis
            Atsižvelgdami į Konvencijos Šalių Konferencijos keturioliktojo posėdžio eigą, Sąjungos atstovai, pasikonsultavę su valstybėmis narėmis, gali derindami veiksmus vietoje susitarti dėl 1 straipsnyje nurodytos pozicijos koregavimo be tolesnio Tarybos sprendimo.

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. balandžio 15 d.

                  Tarybos vardu

                  Pirmininkas

               P. DAEA

            (1)  1993 m. vasario 1 d. Tarybos sprendimas 93/98/EEB dėl Konvencijos dėl pavojingų atliekų tarpvalstybinių pervežimų bei jų tvarkymo kontrolės (Bazelio konvencija) patvirtinimo Bendrijos vardu (OL L 39, 1993 2 16, p. 1).

            (2)  2006 m. birželio 14 d. Europos Parlamento ir Tarybos reglamentas (EB) Nr. 1013/2006 dėl atliekų vežimo (OL L 190, 2006 7 12, p. 1).


title: 2019 m. balandžio 15 d. Tarybos sprendimas (ES) 2019/639 dėl pozicijos, kurios Europos Sąjungos vardu turi būti laikomasi devintajame šalių konferencijos posėdyje dėl pasiūlymų iš dalies pakeisti Stokholmo konvencijos dėl patvariųjų organinių teršalų A ir B priedus

text:
24.4.2019

                  LT

                  Europos Sąjungos oficialusis leidinys

                  L 109/22

         TARYBOS SPRENDIMAS (ES) 2019/639
         2019 m. balandžio 15 d.
         dėl pozicijos, kurios Europos Sąjungos vardu turi būti laikomasi devintajame šalių konferencijos posėdyje dėl pasiūlymų iš dalies pakeisti Stokholmo konvencijos dėl patvariųjų organinių teršalų A ir B priedus
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Stokholmo konvencija dėl patvariųjų organinių teršalų (toliau – Konvencija) įsigaliojo 2004 m. gegužės 17 d. ir Sąjungos vardu buvo sudaryta Tarybos sprendimu 2006/507/EB (1);

                     (2)

                     Konvencija Sąjungoje įgyvendinama Europos Parlamento ir Tarybos reglamentu (EB) Nr. 850/2004 (2);

                     (3)

                     pagal Konvencijos 8 straipsnį Šalių konferencija gali į Konvencijos A, B ir (arba) C priedus įtraukti chemines medžiagas ir gali nustatyti su tomis cheminėmis medžiagomis susijusias kontrolės priemones;

                     (4)

                     siekiant žmonių sveikatą apsaugoti nuo tolesnės taršos dikofoliu ir perfluoroktano rūgštimi (PFOA), jos druskomis ir PFOA giminingais junginiais, būtina pasauliniu mastu sumažinti arba panaikinti tų cheminių medžiagų gamybą bei naudojimą ir pritarti tam, kad jos būtų įtrauktos į atitinkamų Konvencijos priedų sąrašus. Be to, būtina dar labiau sumažinti arba panaikinti perfluoroktansulfonrūgšties (PFOS), jos druskų ir perfluoroktansulfonilfluorido (PFOSF) naudojimą iš dalies pakeičiant arba išbraukiant Konvencijos B priede nustatytus priimtinus tikslus ir (arba) specifines išimtis;

                     (5)

                     devintajame posėdyje šalių konferencija turėtų nuspręsti, ar į Konvencijos A priedą įtraukti tas chemines medžiagas ir iš dalies pakeisti esamus Konvencijos B priedo įrašus;

                     (6)

                     tikslinga nustatyti poziciją, kurios Sąjungos vardu turi būti laikomasi devintajame Šalių konferencijos posėdyje dėl Konvencijos A ir B priedų dalinių pakeitimų, atsižvelgiant į tai, kad tie daliniai pakeitimai Sąjungai bus privalomi,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi devintajame Stokholmo konvencijos dėl patvariųjų organinių teršalų (toliau – Konvencija) šalių konferencijos posėdyje, yra, atsižvelgiant į atitinkamas Patvariųjų organinių teršalų kontrolės komiteto rekomendacijas, pritarti:

                        a)

                        dikofolio įtraukimui į Konvencijos A priedą nenustatant specifinių išimčių;

                        b)

                        perfluoroktano rūgšties (PFOA), jos druskų ir PFOA giminingų junginių įtraukimui į Konvencijos A priedą, be kita ko, į Konvencijos A priedą įtraukiant naują [X] dalį, nustatant specifines išimtis dėl:

                                    i)

                                    puslaidininkių arba susijusių elektroninių įtaisų gamybos, įskaitant puslaidininkių arba susijusių elektroninių įtaisų gamybai skirtos įrangos atsargines dalis (10 metų nuo tų pakeitimo įsigaliojimo dienos),

                                    ii)

                                    fotografinių medžiagų sluoksnių, kuriais padengiamos juostos,

                                    iii)

                                    riebalams ir vandeniui atsparių tekstilės gaminių, skirtų darbuotojams apsaugoti nuo pavojingų skysčių, kurie kelia pavojų jų sveikatai ir saugai,

                                    iv)

                                    invazinių ir implantuojamųjų medicinos priemonių,

                                    v)

                                    gaisro gesinimo putų, skirtų skystųjų degalų garams slopinti ir skystųjų degalų gaisrams gesinti, kurios jau yra instaliuotose – tiek mobiliose, tiek stacionariose – sistemose,

                                    vi)

                                    perfluoroktilio jodido naudojimo perfluoroktilio bromido gamybai vaistų gamybos tikslais (iki 2036 m.), reguliariai atliekant peržiūrą;

                        c)

                        Konvencijos A priedo [X] dalies dėl PFOA, jos druskų ir PFOA giminingų junginių 3 dalies b punkto daliniam pakeitimui: įrašyti: „Gali būti leidžiama atlikti bandymus siekiant patikrinti, ar instaliuota sistema, kurioje jau yra gaisro gesinimo putų, kurių sudėtyje yra arba gali būti PFOA, jos druskų ir PFOA giminingų junginių, veikia tinkamai, su sąlyga, kad būtų išvengta teršalų į aplinką išmetimo, o surinkti ištekiai būtų šalinami aplinkai saugiu būdu pagal Konvencijos 6 straipsnio 1 dalį.“;

                        d)

                        toliau išvardytų priimtinų tikslų išbraukimui iš Konvencijos B priedo įrašo, susijusio su perfluoroktansulfonrūgštimi (PFOS) ir jos dariniais: vaizdo kūrimas, fotorezistai ir puslaidininkių antirefleksinės dangos, sudėtinių puslaidininkių ėsdinimo medžiagos ir keraminiai filtrai, aviacijos hidrauliniai skysčiai, tam tikri medicinos prietaisai (pavyzdžiui, etileno tetrafluoretileno kopolimero (ETFE) sluoksnių ir spinduliuotės nepraleidžiančio ETFE gamyba, in vitro diagnostikos medicinos prietaisai ir krūvio sąsajos įtaisų (CCD) spalvų filtrai);

                        e)

                        toliau išvardytų specifinių išimčių išbraukimui iš Konvencijos B priedo įrašo, susijusio su PFOS ir jos dariniais: puslaidininkių ir skystųjų kristalų monitorių (LCD) gamybos pramonėje naudojamos fotokaukės, metalų dangos (kietosios metalų dangos ir dekoratyvinės dangos), kai kurių spalvinių spausdintuvų ir spalvinių kopijuoklių elektrinės ir elektroninės dalys, insekticidai Pietų Amerikos ugninių skruzdėlių ir termitų kontrolei, alyvos gamyba cheminiais metodais;

                        f)

                        priimtino tikslo, susijusio su PFOS ir jos dariniais, skirtais gaisro gesinimo putų gamybai ir naudojimui, daliniam pakeitimui į specifinę išimtį, susijusią su gaisro gesinimo putų, skirtų skystųjų degalų garams slopinti ir skystųjų degalų gaisrams gesinti, naudojimu;

                        g)

                        priimtino tikslo, susijusio su PFOS ir jos dariniais, skirtais metalų dangos (kietosios metalų dangos) gamybai ir naudojimui tik uždaro ciklo sistemose, daliniam pakeitimui į specifinę išimtį, susijusią su tuo naudojimu;

                        h)

                        priimtino tikslo, susijusio su PFOS ir jos darinių naudojimu vabzdžių masalo, skirto lapgraužių skruzdėlių (Atta spp. ir Acromyrmex spp.) kontrolei, sudėtyje, daliniam pakeitimui įtraukiant sieros amidą ir nustatant priimtiną tikslą, susijusį tik su naudojimu žemės ūkyje.

            2 straipsnis
            Atsižvelgdami į devintojo šalių konferencijos posėdžio eigą, Sąjungos atstovai, pasikonsultavę su valstybėmis narėmis, gali derindami veiksmus vietoje susitarti dėl 1 straipsnyje nurodytos pozicijos nedidelių pakeitimų be tolesnio Tarybos sprendimo.

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. balandžio 15 d.

                  Tarybos vardu

                  Pirmininkas

               P. DAEA

            (1)  2004 m. spalio 14 d. Tarybos sprendimas 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu (OL L 209, 2006 7 31, p. 1).

            (2)  2004 m. balandžio 29 d. Europos Parlamento ir Tarybos reglamentas (EB) Nr. 850/2004 dėl patvariųjų organinių teršalų ir iš dalies keičiantis Direktyvą 79/117/EEB (OL L 158, 2004 4 30, p. 7).


title: 2019 m. balandžio 15 d. Tarybos sprendimas (ES) 2019/640 dėl lėšų, nepanaudotų vykdant iš 10-ojo Europos plėtros fondo finansuojamus projektus, skyrimo Afrikos taikos priemonei papildyti

text:
24.4.2019

                  LT

                  Europos Sąjungos oficialusis leidinys

                  L 109/24

         TARYBOS SPRENDIMAS (ES) 2019/640
         2019 m. balandžio 15 d.
         dėl lėšų, nepanaudotų vykdant iš 10-ojo Europos plėtros fondo finansuojamus projektus, skyrimo Afrikos taikos priemonei papildyti
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į Taryboje posėdžiavusių Europos Sąjungos valstybių narių Vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1), ypač į jo 1 straipsnio 4 dalį,
         atsižvelgdama į Europos Komisijos pasiūlymą,
         kadangi:

                     (1)

                     pagal 11-ąjį Europos plėtros fondą (EPF) Afrikos taikos priemonei (ATP) Sąjunga iki šiol iš viso įsipareigojo skirti 1 627 300 000 EUR, siekdama finansiškai remti Afrikos Sąjungos veiksmus reaguojant į besitęsiančias ir kylančias saugumo krizes Afrikoje. Šio įsipareigojimo remti taiką ir saugumą Afrikos žemyne turėtų būti laikomasi ir 2019–2020 m. laikotarpiu;

                     (2)

                     numatyta, kad 2019–2020 m. laikotarpiu ATP poreikiai sieks 814 860 000 EUR;

                     (3)

                     tikslinga panaudoti nepanaudotas 10-ojo EPF finansuojamų projektų lėšas, kad būtų užtikrintas ATP finansavimas iki 2020 m. pabaigos;

                     (4)

                     tomis lėšomis turėtų būti finansuojama ATP veikla, įskaitant paramą Afrikos taikos ir saugumo struktūros veiklos pradžiai, paramą iniciatyvoms, kuriomis siekiama užkirsti kelią smurtiniams konfliktams ir juos valdyti kilus skubiems ir nenumatytiems poreikiams krizių atvejais (skubaus reagavimo mechanizmas) ir paramą Afrikos vadovaujamoms taikos paramos operacijoms, ir turėtų būti padengtos Komisijos patirtos rėmimo išlaidos;

                     (5)

                     tos lėšos turėtų būti naudojamos pagal susijusią ATP daugiametę veiksmų programą bei taisykles ir procedūras, taikomas 11-ajam EPF, kaip nustatyta Tarybos reglamentuose (ES) 2015/322 (2) ir (ES) 2018/1877 (3),

               PRIĖMĖ ŠĮ SPRENDIMĄ:

            1 straipsnis
            445 860 000 EUR neviršijanti suma, nepanaudota vykdant 10-ojo Europos plėtros fondo (EPF) finansuojamus projektus, skiriama Afrikos taikos priemonei papildyti 2019–2020 m. laikotarpiu.
            Iš tos sumos ne daugiau kaip 14 860 000 EUR skiriami Komisijos patirtoms rėmimo išlaidoms padengti.
            Tos lėšos naudojamos laikantis 11-ajam EPF taikomų taisyklių ir procedūrų.

            2 straipsnis
            Šis sprendimas įsigalioja kitą dieną po jo priėmimo.

            Priimta Liuksemburge 2019 m. balandžio 15 d.

                  Tarybos vardu

                  Pirmininkas

               P. DAEA

            (1)  OL L 210, 2013 8 6, p. 1.

            (2)  2015 m. kovo 2 d. Tarybos reglamentas (ES) 2015/322 dėl 11-ojo Europos plėtros fondo įgyvendinimo (OL L 58, 2015 3 3, p. 1).

            (3)  2018 m. lapkričio 26 d. Tarybos reglamentas (ES) 2018/1877 dėl 11-ajam Europos plėtros fondui taikomo finansinio reglamento, panaikinantis Reglamentą (ES) 2015/323 (OL L 307, 2018 12 3, p. 1).


title: 2019 m. balandžio 18 d. Europos Centrinio Banko sprendimas (ES) 2019/685 dėl visos metinių priežiūros mokesčių sumos už 2019 m. (ECB/2019/10)

text:
2.5.2019

                  LT

                  Europos Sąjungos oficialusis leidinys

                  L 115/16

         EUROPOS CENTRINIO BANKO SPRENDIMAS (ES) 2019/685
         2019 m. balandžio 18 d.
         dėl visos metinių priežiūros mokesčių sumos už 2019 m. (ECB/2019/10)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 30 straipsnį,
         atsižvelgdama į 2014 m. spalio 22 d. Europos Centrinio Banko reglamentą (ES) Nr. 1163/2014 dėl priežiūros mokesčių (ECB/2014/41) (2), ypač į jo 3 straipsnio 1 dalį ir 9 straipsnio 2 dalį,
         kadangi:

                     (1)

                     visa metinių priežiūros mokesčių suma, taikoma pagal Reglamento (ES) Nr. 1163/2014 (ECB/2014/41) 9 straipsnio 2 dalį, turėtų padengti Europos Centrinio Banko (ECB) išlaidas, patirtas vykdant jo priežiūros uždavinius atitinkamu mokestiniu laikotarpiu, tačiau jų neviršyti. Šios išlaidos – tai sąnaudos, tiesiogiai susijusios su ECB vykdomais priežiūros uždaviniais, pavyzdžiui, svarbių subjektų priežiūra, stebėjimu, kaip vykdoma mažiau svarbių subjektų priežiūra, ir horizontaliųjų uždavinių vykdymu bei specializuotų paslaugų teikimu. Į jas įskaitomos ir sąnaudos, netiesiogiai susijusios su ECB vykdomais priežiūros uždaviniais, pavyzdžiui, pagalbinių ECB veiklos sričių teikiamomis paslaugomis, įskaitant patalpų, žmogiškųjų išteklių valdymo, administracines paslaugas, biudžeto planavimo ir kontrolės, apskaitos, teisines, komunikacijos ir vertimo paslaugas, vidaus audito, statistikos ir informacinių technologijų paslaugas;

                     (2)

                     apskaičiuojant metinius priežiūros mokesčius, kurie mokami už svarbius prižiūrimus subjektus ir svarbias prižiūrimas grupes bei mažiau svarbius prižiūrimus subjektus ir mažiau svarbias prižiūrimas grupes, visos sąnaudos turėtų būti padalytos atsižvelgiant į tai, kaip išlaidos pasiskirsčiusios tarp atitinkamų funkcinių sričių, kurios atlieka tiesioginę svarbių prižiūrimų subjektų ir svarbių prižiūrimų grupių priežiūrą ir netiesioginę mažiau svarbių prižiūrimų subjektų ir mažiau svarbių prižiūrimų grupių priežiūrą;

                     (3)

                     visa metinių priežiūros mokesčių suma už 2019 m. turėtų būti apskaičiuota sudėjus: a) numatomas 2019 m. su priežiūros uždaviniais susijusias metines sąnaudas, remiantis patvirtintu 2019 m. ECB biudžetu, atsižvelgiant į bet kokius numatomų ECB metinių sąnaudų pokyčius, kurie buvo žinomi priimant šį sprendimą, ir b) 2018 m. perteklių arba deficitą;

                     (4)

                     perteklius arba deficitas turėtų būti nustatomas iš Europos Centrinio Banko sprendimo (ES) 2018/667 (ECB/2018/12) (3) priede nustatytų 2018 m. numatomų metinių sąnaudų atėmus 2018 m. patirtas faktines su priežiūros uždaviniais susijusias metines sąnaudas, apibūdintas 2018 m. ECB metinėse ataskaitose (4);

                     (5)

                     vadovaujantis Reglamento (ES) Nr. 1163/2014 (ECB/2014/41) 5 straipsnio 3 dalimi, nustatant 2019 m. numatomas su priežiūros uždaviniais susijusias metines sąnaudas, taip pat reikėtų atsižvelgti į šias sumas, jei jų yra: su ankstesniais mokestiniais laikotarpiais susijusias mokesčių sumas, kurios nebuvo renkamos, pagal to reglamento 14 straipsnį gautas palūkanas ir pagal to reglamento 7 straipsnio 3 dalį gautas arba grąžintas sumas,

               PRIĖMĖ ŠĮ SPRENDIMĄ:

            1 straipsnis
            Apibrėžtys
            Šiame sprendime vartojamos Europos Centrinio Banko reglamente (ES) Nr. 468/2014 (ECB/2014/17) (5) ir Reglamente (ES) Nr. 1163/2014 (ECB/2014/41) pateiktos apibrėžtys.

            2 straipsnis
            Visa metinių priežiūros mokesčių suma už 2019 m.

               1.   Visa metinių priežiūros mokesčių suma už 2019 m. yra 576 020 336 EUR, apskaičiuota kaip nurodyta I priede.

               2.   Kiekvienos kategorijos prižiūrimi subjektai ir prižiūrimos grupės moka visą šią metinių priežiūros mokesčių sumą:

                           a)

                           svarbūs prižiūrimi subjektai ir svarbios prižiūrimos grupės: 524 196 987 EUR;

                           b)

                           mažiau svarbūs prižiūrimi subjektai ir mažiau svarbios prižiūrimos grupės: 51 823 349 EUR.

                     Visos metinių priežiūros mokesčių sumos, mokėtinos už 2019 m., padalijimas kiekvienai kategorijai nurodytas II priede.

            3 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2019 m. balandžio 18 d.

                  ECB Pirmininkas

               Mario DRAGHI

            (1)  OL L 287, 2013 10 29, p. 63.

            (2)  OL L 311, 2014 10 31, p. 23.

            (3)  2018 m. balandžio 19 d. Europos Centrinio Banko sprendimas (ES) 2018/667 dėl visos metinių priežiūros mokesčių sumos už 2018 m. (ECB/2018/12) (OL L 111, 2018 5 2, p. 3).

            (4)  Paskelbta 2019 m. vasario mėn. ECB interneto svetainėje www.ecb.europa.eu.

            (5)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).

            I PRIEDAS

               Visos metinių priežiūros mokesčių sumos už 2019 m. apskaičiavimas

                        (EUR)

                           Numatomos 2019 m. metinės sąnaudos

                           559 007 136

                        Darbo užmokestis ir kitos išmokos

                        264 525 116

                        Nuoma ir pastatų priežiūra

                        58 866 157

                        Kitos veiklos išlaidos

                        235 615 863

                           2018 m. perteklius/deficitas

                           15 332 187

                           Sumos, į kurias turi būti atsižvelgta pagal Reglamento (ES) Nr. 1163/2014 (ECB/2014/41) 5 straipsnio 3 dalį

                           1 681 013

                        Su ankstesniais mokestiniais laikotarpiais susijusios mokesčių sumos, kurios nebuvo renkamos

                        0

                        Pagal pirmiau nurodyto reglamento 14 straipsnį gautos palūkanos

                        – 9 626

                        Pagal pirmiau nurodyto reglamento 7 straipsnio 3 dalį gautos arba grąžintos sumos

                        1 690 639

                           IŠ VISO

                           576 020 336

            II PRIEDAS

               Visos metinių priežiūros mokesčių sumos už 2019 m. padalijimas

                        (EUR)

                        Svarbūs prižiūrimi subjektai ir svarbios prižiūrimos grupės

                        Mažiau svarbūs prižiūrimi subjektai ir mažiau svarbios prižiūrimos grupės

                        Iš viso

                           Numatomos 2019 m. metinės sąnaudos

                           508 696 494

                           50 310 642

                           559 007 136

                           2018 m. perteklius/deficitas

                           13 952 290

                           1 379 897

                           15 332 187

                           Sumos, į kurias turi būti atsižvelgta pagal Reglamento (ES) Nr. 1163/2014 (ECB/2014/41) 5 straipsnio 3 dalį

                           1 548 203

                           132 810

                           1 681 013

                        Su ankstesniais mokestiniais laikotarpiais susijusios mokesčių sumos, kurios nebuvo renkamos

                        0

                        0

                        0

                        Pagal pirmiau nurodyto reglamento 14 straipsnį gautos palūkanos

                        – 7 918

                        – 1 708

                        – 9 626

                        Pagal pirmiau nurodyto reglamento 7 straipsnio 3 dalį gautos arba grąžintos sumos

                        1 556 121

                        134 518

                        1 690 639

                           IŠ VISO

                           524 196 987

                           51 823 349

                           576 020 336


title: 2019 m. gegužės 14 d. Tarybos sprendimas (ES) 2019/824 dėl pozicijos, kurios Europos Sąjungos vardu turi būti laikomasi Australinių tunų apsaugos konvencijos (CCSBT) išplėstinėje komisijoje, kuriuo panaikinamas 2014 m. birželio 12 d. sprendimas dėl pozicijos, kurios Sąjungos vardu turi būti laikomasi CCSBT

text:
22.5.2019

                  LT

                  Europos Sąjungos oficialusis leidinys

                  L 134/19

         TARYBOS SPRENDIMAS (ES) 2019/824
         2019 m. gegužės 14 d.
         dėl pozicijos, kurios Europos Sąjungos vardu turi būti laikomasi Australinių tunų apsaugos konvencijos (CCSBT) išplėstinėje komisijoje, kuriuo panaikinamas 2014 m. birželio 12 d. sprendimas dėl pozicijos, kurios Sąjungos vardu turi būti laikomasi CCSBT
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Tarybos sprendimu (ES) 2015/2437 (1) Sąjunga sudarė Australinių tunų apsaugos konvenciją (2) (toliau – CSBT konvencija), kuria įsteigta Australinių tunų apsaugos komisija (CCSBT);

                     (2)

                     CCSBT yra atsakinga už žvejybos išteklių valdymą ir išsaugojimą australinių tunų paplitimo rajone. CSBT konvencija taikoma tik valstybėms, todėl CCSBT įsteigė CCSBT išplėstinę komisiją, kurios veikloje, be CCSBT narių, dalyvauja ir žvejybos subjektai bei Sąjunga. Vykdant CCSBT veiklą, CCSBT išplėstinė komisija parengia sprendimus, kuriems CCSBT oficialiai pritaria. CCSBT priima išsaugojimo ir valdymo priemones, skirtas australinių tunų išteklių apsaugai, valdymui ir optimaliam jų naudojimui. Tokios priemonės gali tapti privalomos Sąjungai;

                     (3)

                     Europos Parlamento ir Tarybos reglamente (ES) Nr. 1380/2013 (3) nustatyta, kad Sąjunga turi užtikrinti, kad žvejybos ir akvakultūros veikla ilguoju laikotarpiu būtų aplinkosauginiu požiūriu tvari ir būtų valdoma tokiu būdu, kuris dera su tikslais užtikrinti naudą ekonominėje, socialinėje ir užimtumo srityse ir padėti užtikrinti maisto tiekimą. Jame taip pat nustatyta, kad Sąjunga žuvininkystės valdymui turi taikyti atsargumo principą ir siekti užtikrinti, kad jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriais gali būti užtikrintas didžiausias galimas tausios žvejybos laimikis. Be to, tame reglamente nustatyta, kad Sąjunga turi imtis patikimiausiomis turimomis mokslinėmis rekomendacijomis grindžiamų išteklių valdymo ir išsaugojimo priemonių, remti mokslinių žinių ir rekomendacijų plėtojimą, laipsniškai panaikinti žuvų išmetimo į jūrą praktiką ir skatinti taikyti tokius žvejybos metodus, kuriais prisidedama prie selektyvesnės žvejybos ir padedama vengti nepageidaujamos priegaudos bei kiek įmanoma ją sumažinti, taip pat vykdyti žvejybą, kuria daromas mažas poveikis jūrų ekosistemoms ir žvejybos ištekliams. Reglamente (ES) Nr. 1380/2013 taip pat pabrėžta, kad Sąjunga tų tikslų ir principų turi laikytis žuvininkystės išorės santykiuose;

                     (4)

                     kaip teigiama Sąjungos vyriausiojo įgaliotinio užsienio reikalams ir saugumo politikai ir Europos Komisijos bendrame komunikate „Tarptautinis vandenynų valdymas. Mūsų vandenynų darnaus valdymo darbotvarkė“ ir Tarybos išvadose dėl to bendro komunikato, pagrindinis Sąjungos veiksmų tuose forumuose siekis – skatinti įgyvendinti priemones, kuriomis remiamas ir didinamas regioninių žvejybos valdymo organizacijų veiksmingumas ir prireikus gerinamas jų valdymas;

                     (5)

                     Komisijos komunikate Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europinė plastikų žiedinėje ekonomikoje strategija“ nurodytos konkrečios priemonės plastiko kiekiui ir jūros taršai mažinti, taip pat mažinti jūroje prarandamų ar paliekamų žvejybos įrankių kiekį;

                     (6)

                     tikslinga nustatyti poziciją, kurios Sąjungos vardu turi būti laikomasi CCSBT posėdžiuose 2019–2023 m., nes CCSBT priimtos išteklių išsaugojimo ir vykdymo užtikrinimo priemonės bus privalomos Sąjungai ir gali labai paveikti Sąjungos teisės aktų, būtent Tarybos reglamentų (EB) Nr. 1005/2008 (4) ir (EB) Nr. 1224/2009 (5) bei Europos Parlamento ir Tarybos reglamento (ES) 2017/2403 (6), turinį;

                     (7)

                     dabartinė pozicija, kurios Sąjungos vardu turi būti laikomasi CCSBT posėdžiuose, yra nustatyta 2014 m. birželio 12 d. Tarybos sprendimu dėl pozicijos, kurios Sąjungos vardu turi būti laikomasi CCSBT. Tą sprendimą tikslinga panaikinti ir pakeisti nauju sprendimu, kuris apimtų 2019–2023 m. laikotarpį;

                     (8)

                     atsižvelgiant į kintantį australinių tunų paplitimo rajono žvejybos išteklių pobūdį ir dėl jo kylantį poreikį Sąjungos pozicijoje atsižvelgti į naujus pokyčius, įskaitant naują mokslinę ir kitą susijusią informaciją, pateiktą prieš CCSBT posėdžius arba per juos, laikantis Europos Sąjungos sutarties 13 straipsnio 2 dalyje nustatyto lojalaus Sąjungos institucijų bendradarbiavimo principo, turėtų būti nustatytos 2019–2023 m. taikytinos kasmetinio Sąjungos pozicijos tikslinimo procedūros,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Australinių tunų apsaugos konvencijos išplėstinės komisijos (CCSBT) posėdžiuose, yra išdėstyta I priede.

            2 straipsnis
            Pozicija, kurios Sąjungos vardu turi būti laikomasi CCSBT išplėstinės komisijos posėdžiuose, kasmet tikslinama laikantis II priedo.

            3 straipsnis
            I priede nustatytą Sąjungos poziciją įvertina ir prireikus ne vėliau kaip iki 2024 m. CCSBT išplėstinės komisijos metinio posėdžio patikslina Taryba, remdamasi Komisijos pasiūlymu.

            4 straipsnis
            2014 m. birželio 12 d. Tarybos sprendimas dėl pozicijos, kurios Europos Sąjungos vardu turi būti laikomasi Australinių tunų apsaugos komisijoje (CCSBT), panaikinamas.

            5 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. gegužės 14 d.

                  Tarybos vardu

                  Pirmininkas

               P. DAEA

            (1)  2015 m. gruodžio 14 d. Tarybos sprendimas (ES) 2015/2437 dėl Europos Sąjungos ir Australinių tunų apsaugos komisijos (CCSBT) susitarimo pasikeičiant laiškais dėl Sąjungos narystės Australinių tunų apsaugos konvencijos išplėstinėje komisijoje sudarymo Europos Sąjungos vardu (OL L 336, 2015 12 23, p. 27).

            (2)  Europos Sąjungos ir Australinių tunų apsaugos komisijos (CCSBT) susitarimas pasikeičiant laiškais dėl Sąjungos narystės Australinių tunų apsaugos konvencijos išplėstinėje komisijoje (OL L 234, 2015 9 8, p. 3).

            (3)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

            (4)  2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantis reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantis reglamentus (EB) Nr. 1093/94 ir (EB) Nr. 1447/1999 (OL L 286, 2008 10 29, p. 1).

            (5)  2009 m. lapkričio 20 d. Tarybos reglamentas (EB) Nr. 1224/2009, nustatantis Sąjungos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).

            (6)  2017 m. gruodžio 12 d. Europos Parlamento ir Tarybos reglamentas (ES) 2017/2403 dėl tvaraus išorės žvejybos laivynų valdymo, kuriuo panaikinamas Tarybos reglamentas (EB) Nr. 1006/2008 (OL L 347, 2017 12 28, p. 81).

            I PRIEDAS

               Pozicija, kurios Sąjungos vardu turi būti laikomasi Australinių tunų apsaugos konvencijos išplėstinėje komisijoje (CCSBT)

            1.   PRINCIPAI
            Australinių tunų apsaugos konvencijos komisijos kontekste Sąjunga:

                        a)

                        veikia vadovaudamasi Sąjungos tikslais ir principais, įgyvendinamais vykdant bendrą žuvininkystės politiką, visų pirma taikydama atsargumo principą ir orientuodamasi į Reglamento (ES) Nr. 1380/2013 2 straipsnio 2 dalyje išdėstytus tikslus, susijusius su didžiausiu galimu tausios žvejybos laimikiu, kad paskatintų ekosisteminio žuvininkystės valdymo metodo taikymą, kad būtų vengiama nepageidaujamos priegaudos ir siekiama kiek įmanoma ją sumažinti, kad laipsniškai būtų panaikinta laimikio išmetimo į jūrą praktika ir kuo labiau sumažintas žvejybos veiklos poveikis jūrų ekosistemoms ir jų buveinėms, taip pat skatindama ekonomiškai gyvybingą ir konkurencingą Sąjungos žuvininkystę, kad būtų užtikrinamas tinkamas nuo žvejybos veiklos priklausančių asmenų pragyvenimo lygis ir atsižvelgiama į vartotojų interesus;

                        b)

                        siekia, kad į CCSBT priemonių rengimo etapą būtų tinkamai įtraukti suinteresuotieji subjektai, ir užtikrina, kad CCSBT priimamos priemonės atitiktų CSBT konvenciją;

                        c)

                        užtikrina, kad CCSBT priimamos priemonės atitiktų tarptautinę teisę, visų pirma 1982 m. JT jūrų teisės konvencijos, 1995 m. JT susitarimo dėl vienos valstybės ribas viršijančių žuvų išteklių ir toli migruojančių žuvų išteklių išsaugojimo bei valdymo, 1993 m. Susitarimo dėl skatinimo žvejybos laivams atviroje jūroje laikytis tarptautinių išsaugojimo ir valdymo priemonių, taip pat Maisto ir žemės ūkio organizacijos 2009 m. Susitarimo dėl uosto valstybės priemonių nuostatas;

                        d)

                        skatina laikytis pozicijų, derančių su to paties rajono regioninių žvejybos valdymo organizacijų (RŽVO) geriausia patirtimi;

                        e)

                        siekia suderinamumo ir sinergijos su Sąjungos įgyvendinama politika, kuri yra dvišalių žuvininkystės santykių su trečiosiomis valstybėmis dalis, ir užtikrina derėjimą su savo kitų sričių politika, visų pirma išorės santykių, užimtumo, aplinkos, prekybos, vystymosi, mokslinių tyrimų ir inovacijų politika;

                        f)

                        užtikrina, kad būtų laikomasi Sąjungos tarptautinių įsipareigojimų;

                        g)

                        laikosi 2012 m. kovo 19 d. Tarybos išvadų dėl Komisijos komunikato dėl bendros žuvininkystės politikos išorės aspekto (1);

                        h)

                        siekia užtikrinti vienodas sąlygas Sąjungos laivynui australinių tunų paplitimo rajone remiantis tais pačiais principais ir standartais, kokie taikomi pagal Sąjungos teisę, ir skatinti vienodą tų principų ir standartų įgyvendinimą;

                        i)

                        laikosi Tarybos išvadų (2) dėl Sąjungos vyriausiojo įgaliotinio užsienio reikalams ir saugumo politikai ir Europos Komisijos bendro komunikato „Tarptautinis vandenynų valdymas. Mūsų vandenynų darnaus valdymo darbotvarkė“ (3) ir skatina įgyvendinti priemones, kuriomis remiamas ir didinamas CCSBT efektyvumas ir, kai aktualu, gerinamas jos valdymas bei veiksmingumas (visų pirma mokslo, reikalavimų laikymosi, skaidrumo ir sprendimų priėmimo srityse), taip prisidedant prie visų darnaus vandenynų valdymo aspektų;

                        j)

                        skatina RŽVO veiklos ir veiklos pagal regionines jūrų konvencijas koordinavimą ir, kai tikslinga, bendradarbiavimą su pasaulinėmis organizacijomis, jei taikytina, pagal jų įgaliojimus;

                        k)

                        skatina koordinavimą ir bendradarbiavimą su kitomis tunų RŽVO bendro intereso klausimais, visų pirma atnaujinant vadinamąjį Kobės procesą, susijusį su tunų RŽVO, ir pradedant jį taikyti visoms RŽVO.

                  2.   GAIRĖS
            Kai tikslinga, Sąjunga stengiasi skatinti, kad CCSBT priimtų šias priemones:

                        a)

                        australinių tunų paplitimo rajone taikytinas žvejybos išteklių išsaugojimo ir valdymo priemones, pagrįstas patikimiausiomis turimomis mokslinėmis rekomendacijomis, įskaitant CCSBT reguliuojamiems gyviesiems jūrų biologiniams ištekliams taikomus bendrus leidžiamus sužvejoti kiekius (BLSK) ir kvotas arba žvejybos pastangų reguliavimo priemones, kuriomis ne vėliau kaip 2020 m. būtų pasiektas arba išlaikytas didžiausią galimą tausios žvejybos laimikį užtikrinantis naudojimo lygis. Prireikus į tas išteklių išsaugojimo ir valdymo priemones įtraukiamos specialiosios peržvejojamiems ištekliams skirtos priemonės, siekiant žvejybos pastangas suderinti su turimomis žvejybos galimybėmis;

                        b)

                        priemones, padedančias australinių tunų paplitimo rajone užkirsti kelią neteisėtai, nedeklaruojamai ir nereglamentuojamai (NNN) žvejybai, atgrasyti nuo jos ir ją panaikinti, įskaitant NNN žvejybą vykdančių laivų sąrašo sudarymą;

                        c)

                        priemones, kuriomis siekiama sustiprinti žuvininkystės mokslinių duomenų rinkimą ir skatinti geresnį pramonės subjektų ir mokslininkų bendradarbiavimą;

                        d)

                        australinių tunų paplitimo rajone taikytinas stebėsenos, kontrolės ir priežiūros priemones, kad būtų užtikrintas kontrolės veiksmingumas ir CCSBT priimtų priemonių laikymasis;

                        e)

                        priemones, skirtas kuo labiau sumažinti neigiamą žvejybos ir akvakultūros poveikį jūrų biologinei įvairovei ir jūrų ekosistemoms bei jų buveinėms, įskaitant priemones, kuriomis siekiama sumažinti jūros taršą ir užkirsti kelią plastiko išmetimui į jūrą bei sumažinti jūroje esančio plastiko poveikį jūrų biologinei įvairovei ir ekosistemoms, taip pat australinių tunų paplitimo rajone taikytinas pažeidžiamų jūrų ekosistemų apsaugos priemones, atitinkančias Jungtinių Tautų Generalinės Asamblėjos rezoliucijas, ir priemones, padėsiančias išvengti nepageidaujamos priegaudos (visų pirma pažeidžiamų jūrų gyvūnų rūšių) bei kiek įmanoma ją sumažinti ir laipsniškai panaikinti laimikio išmetimo į jūrą praktiką;

                        f)

                        priemones, kuriomis siekiama valdyti žuvų suburiamųjų įrenginių (ŽSĮ) naudojimą, visų pirma pagerinti duomenų rinkimą, tiksliai įvertinti, sekti ir stebėti ŽSĮ naudojimą, sumažinti poveikį pažeidžiamiems tunų ištekliams, sušvelninti galimą jų poveikį tikslinėms ir netikslinėms rūšims, taip pat ekosistemai;

                        g)

                        priemones, kuriomis siekiama sumažinti paliktų, prarastų ar kitaip į vandenyną išmestų žvejybos įrankių poveikį ir sudaryti palankias sąlygas tokiems įrankiams identifikuoti ir ištraukti, ir sumažinti į jūrą išmetamų šiukšlių kiekį;

                        h)

                        priemones, kuriomis siekiama uždrausti žvejybą, kurios vienintelis tikslas – rinkti ryklių pelekus, ir reikalauti, kad visi iškraunami rykliai būtų su visais nepašalintais pelekais;

                        i)

                        kai tikslinga ir kiek tai leidžiama pagal atitinkamus steigiamuosius dokumentus, rekomendacijas, kuriomis būtų skatinama įgyvendinti Tarptautinės darbo organizacijos konvenciją dėl darbo žvejybos sektoriuje;

                        j)

                        papildomas technines priemones, grindžiamas CCSBT pagalbinių organų ir darbo grupių rekomendacijomis.

               (1)  Dok. 7087/12 REV 1 ADD 1 COR 1.

               (2)  Dok. 7348/1/17 REV 1, 2017 03 24.

               (3)  Dok. JOIN(2016) 49 final, 2016 11 10.

            II PRIEDAS

               Kasmetinis pozicijos, kurios Sąjunga turi laikytis Australinių tunų apsaugos konvencijos išplėstinės komisijos posėdžiuose, tikslinimas

            Prieš kiekvieną CCSBT išplėstinės komisijos posėdį, sušaukiamą sprendimams, turėsiantiems Sąjungai teisinę galią, priimti, imamasi veiksmų, būtinų siekiant, kad pozicijoje, kuri bus pareikšta Sąjungos vardu, būtų atsižvelgta į Komisijai pateiktą naujausią mokslinę ir kitą susijusią informaciją, laikantis I priede išdėstytų principų ir gairių.
            Šiuo tikslu ir remdamasi ta informacija Komisija, likus pakankamai laiko iki kiekvieno CCSBT posėdžio, perduoda Tarybai rašytinį dokumentą, kuriame išdėstoma išsami informacija apie siūlomą Sąjungos pozicijos patikslinimą, kad būtų apsvarstyti ir patvirtinti pozicijos, kuri bus pareikšta Sąjungos vardu, elementai.
            Jei CCSBT išplėstinės komisijos posėdžio metu neįmanoma susitarti, įskaitant vietoje, kad Sąjungos pozicijoje būtų atsižvelgta į naujus elementus, klausimas perduodamas Tarybai arba jos parengiamiesiems organams.


title: 2019 m. liepos 8 d. Tarybos sprendimas, kuriuo skiriamas Europos darbuotojų saugos ir sveikatos agentūros (EU-OSHA) valdančiosios tarybos Vengrijai atstovaujantis narys

text:
10.7.2019

                  LT

                  Europos Sąjungos oficialusis leidinys

                  C 232/4

         TARYBOS SPRENDIMAS
         2019 m. liepos 8 d.
         kuriuo skiriamas Europos darbuotojų saugos ir sveikatos agentūros (EU-OSHA) valdančiosios tarybos Vengrijai atstovaujantis narys
         (2019/C 232/03)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. sausio 16 d. Europos Parlamento ir Tarybos reglamentą (ES) 2019/126, kuriuo įsteigiama Europos darbuotojų saugos ir sveikatos agentūra (EU-OSHA), ir kuriuo panaikinamas Tarybos reglamentas (EB) Nr. 2062/94 (1), ypač į jo 4 straipsnį,
         atsižvelgdama į valstybių narių vyriausybių ir darbuotojų ir darbdavių organizacijų Tarybai pateiktą kandidatų sąrašą,
         atsižvelgdama į Darbuotojų saugos ir sveikatos patariamojo komiteto narių ir pakaitinių narių sąrašus,
         kadangi:

                     (1)

                     2019 m. balandžio 9 d. sprendimu (2) Taryba paskyrė Europos darbuotojų saugos ir sveikatos agentūros valdančiosios tarybos narius ir pakaitinius narius laikotarpiui nuo 2019 m. balandžio 1 d. iki 2023 m. kovo 31 d.;

                     (2)

                     darbdavių organizacija „BusinessEurope“ pateikė kandidatūrą vienai vietai užimti,

               PRIĖMĖ ŠĮ SPRENDIMĄ:

            1 straipsnis
            Europos darbuotojų saugos ir sveikatos agentūros (EU-OSHA) valdančiosios tarybos nariu laikotarpiui iki 2023 m. kovo 31 d. skiriamas:
            DARBDAVIŲ ORGANIZACIJŲ ATSTOVAI

                        Šalis

                        Narys

                        Pakaitinis narys

                        Vengrija

                        Judit H. NAGY

            2 straipsnis
            Narius ir pakaitinius narius, kurių kandidatūros dar nėra pateiktos, Taryba paskirs vėliau.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. liepos 8 d.

                  Tarybos vardu

                  Pirmininkė

               A.-K. PEKONEN

            (1)  OL L 30, 2019 1 31, p. 58.

            (2)  OL C 135, 2019 4 11, p. 7.


title: 2019 m. liepos 8 d. Tarybos sprendimas (ES) 2019/1179 dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo (Biudžeto eilutė 02 04 77 03 „Gynybos srities mokslinių tyrimų parengiamieji veiksmai“) (Tekstas svarbus EEE.)

text:
11.7.2019

                  LT

                  Europos Sąjungos oficialusis leidinys

                  L 185/39

         TARYBOS SPRENDIMAS (ES) 2019/1179
         2019 m. liepos 8 d.
         dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo (Biudžeto eilutė 02 04 77 03 „Gynybos srities mokslinių tyrimų parengiamieji veiksmai“)
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 218 straipsnio 9 dalį,
         atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
         atsižvelgdama į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (2), ypač į jo 58 straipsnio 2 dalies b punktą, 110 straipsnio 1 dalį ir 181 straipsnį,
         atsižvelgdama į Europos Komisijos pasiūlymą,
         kadangi:

                     (1)

                     Europos ekonominės erdvės susitarimas (3) (toliau – EEE susitarimas) įsigaliojo 1994 m. sausio 1 d.;

                     (2)

                     pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, inter alia, EEE susitarimo 31 protokolą;

                     (3)

                     EEE susitarimo 31 protokole išdėstytos bendradarbiavimo konkrečiose srityse, nesusijusiose su keturiomis laisvėmis, nuostatos;

                     (4)

                     tikslinga tęsti EEE susitarimo Susitariančiųjų Šalių bendradarbiavimą, vykdant iš Europos Sąjungos bendrojo biudžeto finansuojamus Sąjungos veiksmus, susijusius su gynybos srities mokslinių tyrimų parengiamaisiais veiksmais;

                     (5)

                     todėl EEE susitarimo 31 protokolas turėtų būti iš dalies pakeistas, kad tas išplėstas bendradarbiavimas galėtų būti vykdomas nuo 2019 m. sausio 1 d.;

                     (6)

                     todėl Sąjungos pozicija EEE jungtiniame komitete turėtų būti grindžiama pridėtu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo, grindžiama prie šio sprendimo pridėtu EEE jungtinio komiteto sprendimo projektu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. liepos 8 d.

                  Tarybos vardu

                  Pirmininkė

               A.-K. PEKONEN

            (1)  OL L 305, 1994 11 30, p. 6.

            (2)  OL L 193, 2018 7 30, p. 1.

            (3)  OL L 1, 1994 1 3, p. 3.

            PROJEKTAS
            EEE JUNGTINIO KOMITETO SPRENDIMAS
            Nr. …/2019
            … m. … … d.
            kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis
            EEE JUNGTINIS KOMITETAS,
            atsižvelgdamas į Europos ekonominės erdvės susitarimą (toliau – EEE susitarimas), ypač į jo 86 ir 98 straipsnius,
            kadangi:

                        (1)

                        tikslinga tęsti EEE susitarimo Susitariančiųjų Šalių bendradarbiavimą, vykdant iš Europos Sąjungos bendrojo biudžeto finansuojamus Sąjungos veiksmus, susijusius su gynybos srities mokslinių tyrimų parengiamaisiais veiksmais;

                        (2)

                        todėl EEE susitarimo 31 protokolas turėtų būti iš dalies pakeistas, kad tas išplėstas bendradarbiavimas galėtų būti vykdomas nuo 2019 m. sausio 1 d.,

                  PRIĖMĖ ŠĮ SPRENDIMĄ:

               1 straipsnis
               EEE susitarimo 31 protokolo 1 straipsnio 13 pastraipos a punkte žodžiai „ir 2018“ pakeičiami žodžiais „, 2018 ir 2019“.

               2 straipsnis
               Šis sprendimas įsigalioja kitą dieną po paskutinio pranešimo perdavimo pagal EEE susitarimo 103 straipsnio 1 dalį (*1).
               Jis taikomas nuo 2019 m. sausio 1 d.

               3 straipsnis
               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto

                     sekretoriai

               (*1)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2019 m. liepos 3 d. Komisijos sprendimas (ES) 2019/1268 dėl pasiūlytos piliečių iniciatyvos „Užbaikime plastiko erą Europoje“ (pranešta dokumentu Nr. C(2019) 4974)

text:
29.7.2019

                  LT

                  Europos Sąjungos oficialusis leidinys

                  L 200/33

         KOMISIJOS SPRENDIMAS (ES) 2019/1268
         2019 m. liepos 3 d.
         dėl pasiūlytos piliečių iniciatyvos „Užbaikime plastiko erą Europoje“

               (pranešta dokumentu Nr. C(2019) 4974)

         (Tekstas autentiškas tik prancūzų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „Užbaikime plastiko erą Europoje“ dalykas yra toks: Raginame Europos Komisiją atlikti Direktyvos dėl tam tikrų plastikinių gaminių poveikio aplinkai peržiūrą, kurios tikslas būtų uždrausti visus vienkartinius plastikinius gaminius Europoje;

                     (2)

                     pasiūlytos piliečių iniciatyvos tikslai yra tokie: Gegužės 10 d. Europos Sąjunga jau pereikvojo išteklius, kuriuos jai gali suteikti planeta. Tačiau, nepaisant to ir mokslinių ataskaitų, kuriose pabrėžiama būtinybė skubiai imtis veiksmų, Europa iš esmės nekeičia savo modelio. Plastikas yra viena iš tų sričių, kuriose aklai nepripažįstami faktai ir taip nepaisoma aplinkos poreikių. Todėl raginame iki 2027 m. uždrausti visas plastikines pakuotes ir butelius, kad būtų galima pradėti taikyti konkrečias priemones, kuriomis būtų užtikrinama, kad nepereikvotume savo išteklių;

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, be kita ko, nustatant, kad kiekvienas pilietis turi turėti teisę, teikdamas Europos piliečių iniciatyvą, dalyvauti demokratiniame Sąjungos gyvenime;

                     (4)

                     todėl piliečių iniciatyvos teikimo procedūros ir sąlygos turėtų būti aiškios, paprastos, patogios ir atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     Komisija turi įgaliojimus teikti Sutartims įgyvendinti reikalingus Sąjungos teisės aktų pasiūlymus, kuriais, remiantis SESV 192 straipsnio 1 dalimi kartu su SESV 191 straipsnio 1 dalimi, nustatomi veiksmai, kurių reikia imtis siekiant išsaugoti, apsaugoti ir gerinti aplinkos kokybę, sveikatinti visuomenę, apdairiai ir racionaliai naudoti gamtos išteklius ir remti tarptautinio lygio priemones, skirtas regioninėms ar pasaulinėms aplinkos problemoms spręsti, visų pirma kovai su klimato kaita;

                     (6)

                     dėl šių priežasčių pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (7)

                     be to, pagal reglamento 3 straipsnio 2 dalį buvo sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje išdėstytoms Sąjungos vertybėms;

                     (8)

                     todėl pasiūlyta piliečių iniciatyva „Užbaikime plastiko erą Europoje“ turėtų būti užregistruota,

               PRIĖMĖ ŠĮ SPRENDIMĄ:

            1 straipsnis
            Pasiūlyta piliečių iniciatyva „Užbaikime plastiko erą Europoje“ užregistruojama.

            2 straipsnis
            Šis sprendimas įsigalioja 2019 m. liepos 26 d.

            3 straipsnis
            Šis sprendimas skirtas pasiūlytos piliečių iniciatyvos „Užbaikime plastiko erą Europoje“ organizatoriams (piliečių komiteto nariams), kuriems kaip kontaktiniai asmenys atstovauja Daniela PLATSCH ir Alice BUSTIN.

            Priimta Briuselyje 2019 m. liepos 3 d.

                  Komisijos vardu

               Frans TIMMERMANS

                  Pirmininko pirmasis pavaduotojas

            (1)  OL L 65, 2011 3 11, p. 1.


title: 2019 m. kovo 26 d. Europos Parlamento sprendimas (ES) 2019/1428 dėl Europos Sąjungos 2017 finansinių metų bendrojo biudžeto įvykdymo patvirtinimo, VII skirsnis – Regionų komitetas

text:
27.9.2019

               LT

               Europos Sąjungos oficialusis leidinys

               L 249/122

      EUROPOS PARLAMENTO SPRENDIMAS (ES) 2019/1428
      2019 m. kovo 26 d.
      dėl Europos Sąjungos 2017 finansinių metų bendrojo biudžeto įvykdymo patvirtinimo, VII skirsnis – Regionų komitetas
      EUROPOS PARLAMENTAS,

                  —

                  atsižvelgdamas į Europos Sąjungos 2017 finansinių metų bendrąjį biudžetą (1),

                  —

                  atsižvelgdamas į Europos Sąjungos 2017 finansinių metų konsoliduotąsias metines ataskaitas (COM(2018)521 – C8-0324/2018) (2),

                  —

                  atsižvelgdamas į Regionų komiteto metinę 2017 m. atlikto vidaus audito ataskaitą biudžeto įvykdymą tvirtinančiai institucijai,

                  —

                  atsižvelgdamas į Audito Rūmų 2017 finansinių metų metinę biudžeto vykdymo ataskaitą kartu su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2017 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (5), ypač į jo 55, 99, 164, 165 ir 166 straipsnius,

                  —

                  atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (6), ypač į jo 59, 118, 260, 261 ir 262 straipsnius,

                  —

                  atsižvelgdamas į Darbo tvarkos taisyklių 94 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą (A8-0101/2019),

         1.

            patvirtina Regionų komiteto generaliniam sekretoriui, kad Regionų komiteto 2017 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Regionų komitetui, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui, Europos duomenų apsaugos priežiūros pareigūnui bei Europos išorės veiksmų tarnybai ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL L 51, 2017 2 28.

         (2)  OL C 348, 2018 9 28, p. 1.

         (3)  OL C 357, 2018 10 4, p. 1.

         (4)  OL C 357, 2018 10 4, p. 9.

         (5)  OL L 298, 2012 10 26, p. 1.

         (6)  OL L 193, 2018 7 30, p. 1.


title: Tarybos Sprendimas (ES) 2019/1763 2019 m. spalio 4 d. kuriuo nustatoma pozicija, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitete, dėl tam tikrų nacionalinių geležinkelių riedmenų registrų (NGRR) specifikacijos ir vienodų techninių normų Telematikos priemonės, skirtos krovinių vežimo paslaugoms teikti (VTN TAF) pakeitimų

text:
24.10.2019

                  LT

                  Europos Sąjungos oficialusis leidinys

                  L 270/79

         TARYBOS SPRENDIMAS (ES) 2019/1763
         2019 m. spalio 4 d.
         kuriuo nustatoma pozicija, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitete, dėl tam tikrų nacionalinių geležinkelių riedmenų registrų (NGRR) specifikacijos ir vienodų techninių normų „Telematikos priemonės, skirtos krovinių vežimo paslaugoms teikti“ (VTN TAF) pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     pagal Tarybos sprendimą 2013/103/ES (1) Sąjunga prisijungė prie 1980 m. gegužės 9 d. Tarptautinio vežimo geležinkeliais sutarties (toliau – COTIF) su pakeitimais, padarytais 1999 m. birželio 3 d. Vilniaus protokolu;

                     (2)

                     visos valstybės narės, išskyrus Kiprą ir Maltą, yra COTIF susitariančiosios šalys;

                     (3)

                     COTIF 13 straipsnyje teigiama, kad Tarptautinio vežimo geležinkeliais tarpvyriausybinės organizacijos (toliau – OTIF) veikimą turi užtikrinti, inter alia, Techninių ekspertų komitetas (TEK). Pagal COTIF 20 straipsnio 1 dalies e punktą ir jos G priedėlio (ATMF) 13 straipsnio 1, 4 ir 5 dalis TEK yra kompetentingas priimti sprendimus dėl nacionalinių geležinkelių riedmenų registrų (NGRR) specifikacijos priėmimo ar pakeitimo. Pagal COTIF 20 straipsnio 1 dalies b punktą ir jos F priedėlio (APTU) 6 straipsnį TEK yra kompetentingas, remiantis COTIF F priedėliu (APTU) ir G priedėliu (ATMF), priimti sprendimus dėl telematikos priemonių krovinių vežimo paslaugoms vienodų techninių normų (VTN TAF) arba dėl nuostatos, kuria iš dalies keičiama vienoda techninė norma, priėmimo;

                     (4)

                     savo 12-oje sesijoje, vykusioje 2019 m. birželio 12 ir 13 d., TEK susitarė pradėti rašytinę procedūrą, kad priimtų NGRR specifikacijos ir VTN TAF I priedėlio pakeitimus;

                     (5)

                     siūlomų pakeitimų tikslas – NGRR specifikaciją ir VTN TAF atitinkamai suderinti su Komisijos įgyvendinimo sprendimu (ES) 2018/1614 (2) ir Komisijos įgyvendinimo reglamentu (ES) 2019/778 (3);

                     (6)

                     siūlomi pakeitimai atitinka Sąjungos teisę ir strateginius tikslus, nes jais prisidedama prie OTIF teisės aktų derinimo su atitinkama Sąjungos teise, todėl Sąjunga jiems turėtų pritarti;

                     (7)

                     tikslinga nustatyti poziciją, kurios Sąjungos vardu turi būti laikomasi TEK, nes numatomi pakeitimai Sąjungai bus privalomi,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitete (TEK), dėl NGRR specifikacijos ir VTN TAF I priedėlio pakeitimų:

                        a)

                        balsuoti už TEK siūlomus NGRR specifikacijos pakeitimus, kaip išdėstyta TEK darbiniame dokumente TECH-19001-CTE12-5.1, ir

                        b)

                        balsuoti už TEK siūlomus VTN TAF I priedėlio pakeitimus, kaip išdėstyta TEK darbiniame dokumente TECH-18037-CTE12-5.2.

                  Pirmoje pastraipoje nurodytą poziciją išreiškia Komisija.

            2 straipsnis
            Priimti TEK sprendimai skelbiami Europos Sąjungos oficialiajame leidinyje, nurodant jų įsigaliojimo dieną.

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. spalio 4 d.

                  Tarybos vardu

                  Pirmininkė

               K. MIKKONEN

            (1)  2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

            (2)  2018 m. spalio 25 d. Komisijos įgyvendinimo sprendimas (ES) 2018/1614, kuriuo nustatomos Europos Parlamento ir Tarybos direktyvos (ES) 2016/797 47 straipsnyje nurodytų transporto priemonių registrų specifikacijos ir iš dalies keičiamas ir panaikinamas Komisijos sprendimas 2007/756/EB (OL L 268, 2018 10 26, p. 53).

            (3)  2019 m. gegužės 16 d. Komisijos įgyvendinimo reglamentas (ES) 2019/778, kuriuo dėl pakeitimų valdymo tvarkos iš dalies keičiamas Komisijos reglamentas (ES) Nr. 1305/2014 (OL L 139 I, 2019 5 27, p. 356).


title: Tarybos sprendimas (ES) 2019/2025 2019 m. lapkričio 18 d. dėl Protokolo, kuriuo iš dalies keičiama Tarptautinė konvencija dėl Atlanto tunų apsaugos, pasirašymo Europos Sąjungos vardu ir laikino taikymo

text:
4.12.2019

                  LT

                  Europos Sąjungos oficialusis leidinys

                  L 313/1

         TARYBOS SPRENDIMAS (ES) 2019/2025
         2019 m. lapkričio 18 d.
         dėl Protokolo, kuriuo iš dalies keičiama Tarptautinė konvencija dėl Atlanto tunų apsaugos, pasirašymo Europos Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2013 m. gegužės 13 d. Taryba Europos Komisiją įgaliojo pradėti derybas dėl Tarptautinės konvencijos dėl Atlanto tunų apsaugos (1) (toliau – ICCAT) dalinių pakeitimų. 2018 m. lapkričio mėn. šios derybos buvo sėkmingai baigtos;

                     (2)

                     tikimasi, kad derybų metu parengtas Protokolas, kuriuo iš dalies keičiama Tarptautinė konvencija dėl Atlanto tunų apsaugos, (toliau – Protokolas) padės padidinti ICCAT veiksmingumą bei geriau išsaugoti ir valdyti jos kompetencijai priklausančias rūšis;

                     (3)

                     Europos Parlamento ir Tarybos reglamente (ES) Nr. 1380/2013 (2) numatyta, kad Sąjunga turi užtikrinti, kad žvejybos ir akvakultūros veikla būtų aplinkosauginiu požiūriu tvari ilguoju laikotarpiu ir būtų valdoma tokiu būdu, kuris dera su tikslais užtikrinti naudą ekonominėje, socialinėje ir užimtumo srityse ir padėti užtikrinti maisto tiekimą. Jame taip pat nustatyta, kad Sąjunga žuvininkystės valdymui turi taikyti atsargumo metodą ir siekti užtikrinti, kad gyvieji jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriais gali būti užtikrintas didžiausias galimas tausios žvejybos laimikis. Be to, tame reglamente numatyta, kad Sąjunga turi nustatyti patikimiausiomis turimomis mokslinėmis rekomendacijomis grindžiamas išteklių valdymo ir išsaugojimo priemones, remti mokslinių žinių ir rekomendacijų plėtojimą, palaipsniui panaikinti išmetimą į jūrą ir skatinti taikyti žvejybos metodus, kuriais prisidedama prie selektyvesnės žvejybos ir padedama vengti nepageidaujamos priegaudos bei kuo labiau ją mažinti, taip pat vykdyti žvejybą, kuria daromas mažas poveikis jūrų ekosistemoms ir žvejybos ištekliams. Be to, Reglamente (ES) Nr. 1380/2013 pabrėžta, kad Sąjunga tų tikslų ir principų turi laikytis savo žuvininkystės išorės santykiuose. Protokolas dera su tais tikslais;

                     (4)

                     Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrame komunikate „Tarptautinis vandenynų valdymas. Mūsų vandenynų darnaus valdymo darbotvarkė“ ir Tarybos išvadose dėl to bendro komunikato teigiama, kad pagrindinis Sąjungos veiksmų šiuose forumuose siekis – skatinti įgyvendinti priemones, kuriomis remiamas ir didinamas regioninių žvejybos valdymo organizacijų veiksmingumas ir prireikus gerinamas jų valdymas. Protokolas visiškai dera su tais tikslais;

                     (5)

                     Protokolas turėtų būti pasirašytas Sąjungos vardu;

                     (6)

                     jei kitoms Susitariančiosioms Šalims Protokolas įsigalios prieš Sąjungai baigiant vidaus ratifikavimo procedūras, Sąjungos jis turėtų būti laikinai taikomas nuo to įsigaliojimo, kol bus užbaigtos jo sudarymui būtinos procedūros,

               PRIĖMĖ ŠĮ SPRENDIMĄ:

            1 straipsnis
            Įgaliojama Sąjungos vardu pasirašyti Protokolą, kuriuo iš dalies keičiama Tarptautinė konvencija dėl Atlanto tunų apsaugos, (toliau – Protokolas) su sąlyga, kad minėtas Protokolas bus sudarytas.
            Protokolo tekstas pridedamas prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Protokolą.

            3 straipsnis
            Protokolas pagal jo 13 straipsnį ir tame straipsnyje nustatytas sąlygas laikinai taikomas nuo jo įsigaliojimo, kol Sąjunga užbaigs jo sudarymui būtinas procedūras.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. lapkričio 18 d.

                  Tarybos vardu

                  Pirmininkas

               J. LEPPÄ

            (1)  OL L 162, 1986 6 18, p. 34.

            (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).


title: Tarybos sprendimas (ES) 2019/2119 2019 m. lapkričio 21 d. dėl pozicijos, kurios Europos Sąjungos vardu turi būti laikomasi trečiajame Minamatos konvencijos dėl gyvsidabrio šalių konferencijos susitikime dėl sprendimo, kuriuo nustatomos su gyvsidabrio atliekomis susijusios slenkstinės vertės, priėmimo, kaip nurodyta tos konvencijos 11 straipsnio 2 dalyje

text:
11.12.2019

                  LT

                  Europos Sąjungos oficialusis leidinys

                  L 320/117

         TARYBOS SPRENDIMAS (ES) 2019/2119
         2019 m. lapkričio 21 d.
         dėl pozicijos, kurios Europos Sąjungos vardu turi būti laikomasi trečiajame Minamatos konvencijos dėl gyvsidabrio šalių konferencijos susitikime dėl sprendimo, kuriuo nustatomos su gyvsidabrio atliekomis susijusios slenkstinės vertės, priėmimo, kaip nurodyta tos konvencijos 11 straipsnio 2 dalyje
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Minamatos konvencija dėl gyvsidabrio (1) (toliau – Konvencija) buvo Sąjungos sudaryta Tarybos sprendimu (ES) 2017/939 (2) ir įsigaliojo 2017 m. rugpjūčio 16 d.;

                     (2)

                     pagal Sprendimą MC-1/1 dėl darbo tvarkos taisyklių, kurį Konvencijos šalių konferencija priėmė per pirmąjį susitikimą, šalys turi dėti visas pastangas, kad visais esminiais klausimais būtų susitarta bendru sutarimu;

                     (3)

                     2019 m. lapkričio 25–29 d. trečiajame Konvencijos šalių konferencijos susitikime (COP3) turėtų būti priimtas Sprendimas (toliau – siūlomas sprendimas) dėl Konvencijos 11 straipsnio 2 dalyje nurodytų su gyvsidabrio atliekomis susijusių slenkstinių verčių, kuriuo savo ruožtu būtų apibrėžta Konvencijos 11 straipsnio (Gyvsidabrio atliekos) taikymo sritis. Gyvsidabrio atliekos, kurios patektų į Konvencijos 11 straipsnio 2 dalies taikymo sritį, pagal Konvencijos 11 straipsnio 3 dalį turi būti tvarkomos aplinkai saugiu būdu. Todėl visos pagal Konvencijos 11 straipsnio 2 dalį nustatomos slenkstinės vertės, įskaitant slenkstines vertes, taikomas gyvsidabriu arba gyvsidabrio junginiais užterštoms atliekoms, turėtų būti nustatytos tokiu lygmeniu, kuriuo būtų užtikrinta, kad tokios atliekos, keliančios pavojų žmonių sveikatai arba aplinkai, būtų tvarkomos aplinkai saugiu būdu;

                     (4)

                     tikslinga nustatyti poziciją, kurios Sąjungos vardu turi būti laikomasi COP3, kadangi siūlomas sprendimas, jeigu jis bus priimtas, turės teisinę galią, nes Konvencijos šalys turės imtis priemonių, kad įgyvendintų jį nacionaliniu arba regiono lygmeniu arba abiem lygmenimis;

                     (5)

                     Sąjunga reikšmingai prisidėjo rengiant su atliekomis susijusias Konvencijos nuostatas, taip pat prie ekspertų tarp susitikimų atliekamo darbo, kurio rezultatais remiantis vėliau buvo parengtas siūlomas sprendimas, pradėto remiantis antrajame Konvencijos šalių konferencijos susitikime priimtu Sprendimu MC-2/2;

                     (6)

                     Sąjungos acquis jau nustatytas reikalavimas visas Konvencijos 11 straipsnio 2 dalyje nurodytas gyvsidabrio atliekas tvarkyti nekeliant pavojaus žmonių sveikatai ir nekenkiant aplinkai, nepriklausomai nuo to, kiek tose atliekose yra gyvsidabrio;

                     (7)

                     Sąjunga sprendimo priėmimui COP3 turėtų pritarti tik tuo atveju, jei tas sprendimas atitinka Sąjungos acquis,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi trečiajame Minamatos konvencijos dėl gyvsidabrio šalių konferencijos susitikime (COP 3), yra pritarti, kad būtų priimtas Sąjungos acquis atitinkantis Sprendimas dėl su gyvsidabrio atliekomis susijusių slenkstinių verčių.

            2 straipsnis
            Atsižvelgdami į COP 3 eigą, Sąjungos atstovai, pasikonsultavę su valstybėmis narėmis vietoje vykstančiuose koordinaciniuose posėdžiuose, gali susitarti dėl 1 straipsnyje nurodytos pozicijos koregavimo, kiek tai atitinka Sąjungos acquis, be tolesnio Tarybos sprendimo.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. lapkričio 21 d.

                  Tarybos vardu

                  Pirmininkė

               H. KOSONEN

            (1)  OL L 142, 2017 6 2, p. 6.

            (2)  2017 m. gegužės 11 d. Tarybos sprendimas (ES) 2017/939 dėl Minamatos konvencijos dėl gyvsidabrio sudarymo Europos Sąjungos vardu (OL L 142, 2017 6 2, p. 4).